Kompatibilita liekov a vitamínov: Ako bezpečne kombinovať dennú dávku liekov a doplnkov
Dobrý deň, užívam ráno lieky aspirin protect, isoptin, protevasc, telmisartan, cynt, cavinton, betahistin. Teraz mi lekárka predpísala detralex, môžem to všetko užívať súčasne naraz ráno Aké vitamíny si môžem k tomu počas dňa pridať. C, Mg, Q10, selen, draslík, B, a výživové doplnky na kĺby. Ďakujem
Dobrý deň,
ďakujeme za Vašu otázku.
Lieky, ktoré užívate, sú súčasťou komplexnej liečby, keďže máte pravdepodobne stanovených viacero diagnóz (ochorení). Pokiaľ je každý ošetrujúci lekár (špecialista) informovaný o všetkých ostatných užívaných liekoch, odporúčam vám nastavenú liečbu dodržiavať podľa ich pokynov. Pri takom množstve liekov je niekoľko interakcií strednej závažnosti, no pokiaľ na nastavenú liečbu reagujete pozitívne, je potrebné v nej pokračovať. Pri tejto kombinácii liečiv sa odporúča pravidelné sledovanie krvného tlaku a monitorovať hladinu draslíka v krvi. V prípade, že objavia ťažkosti, je nevyhnutné to konzultovať s lekárom.
Vysoké dávky vitamínu C môžu znížiť aktivitu antikoagulancií (Aspirin Protect). Odporúča sa opatrnosť v prípade súbežnej liečbe. Taktiež, súbežné užívanie draslíka a Telmisartanu a aj Aspirinu Protect môže viesť k zvýšeniu sérového draslíka. Neodporúča sa dlhodobé a nadmerné užívanie prípravkov s obsahom draslíka bez pravidelného monitorovania kaliémie lekárom. Medzi ostatnými výživovými doplnkami nebolo pozorované vzájomné ovplyvnenie účinku, preto je ich užívanie možné. No vzhľadom na to, že ide o výživové doplnky, ktoré nepodliehajú klinickému skúšaniu, možné interakcie nemuseli byť doposiaľ zachytené.
Prajem pekný zvyšok dňa.
S pozdravom
Mgr. Emma Halás Haluščíková